Bestyrelsen bag den økonomisk usikre fodboldklub FC Hjørring har mandag haft møde med klubbens investorer, og alt tyder på, at det nu lysner for klubben med den hårdt prøvede økonomi.

Det var en glad bestyrelsesformand, der kunne gå fra mødet med investorerne bag fodboldklubben FC Hjørring. - Jeg er meget fortrøstningsfuld i forhold til klubbens fremtid, siger Henrik Stoksted Sørensen til TV2/Nord. Fodboldklubben kæmper i øjeblikket hårdt for at redde økonomien, efter klubben er rykket op i 1. division, og man regner med et underskud på 2,9 millioner kroner ved årets udgang. På mødet med klubbens investorer blev der redegjort for den dårlige økonomi i håb om, at nogle af klubbens investorer vil have lyst til at skyde en større pose penge i projektet. - Vi har haft et rigtigt godt møde med vores investorer her til aften. Vi har fået det ud af mødet, som vi havde håbet på, siger bestyrelsesformanden. På mødet fik bestyrelsen bag FC Hjørring gode tilkendegivelser fra investorerne, der er villige til at hjælpe klubben økonomisk, men bestyrelsesformanden vil ikke sige noget med sikkerhed, før pengene er på kontoen. Det, vi nu skal i gang med,er at holde individuelle møder med investorerne. Hvis de møder går som planlagt, så betyder det, at økonomien i FC Hjørring er reddet, siger Henrik Stoksted Sørensen til TV2/Nord.